《柳絮》
宋代·郭印

柳条初弄绿，已觉春风驻。
而今二月尾，满路团飞絮。
人生安足恃，忽忽朱颜去。
飘零未肯休，萍泛知何处。
见之动中怀，欲写无佳句。
归来宴坐馀，悠然得深趣。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。